**T Á J É K O Z T A T Ó**

Eger Megyei Jogú Város Önkormányzatának 2024. I-III. negyedévi gazdálkodásáról

**Tisztelt Közgyűlés!**

A Magyar Államkincstár havi pénzforgalmi adatszolgáltatásaival egyezően elkészítettük Eger város 2024. I-III. negyedéves gazdálkodásáról szóló tájékoztatót a 2024. évi költségvetés szerkezetének megfelelően.

A 2024. szeptember 30. napjáig terjedő gazdálkodási adatokról készült tájékoztatóban elemezzük az intézmények és az önkormányzat I-III. negyedévi gazdálkodását, bemutatjuk a bevételek és kiadások I-III. negyedéves pénzügyi teljesítését.

Kérem a Tisztelt Közgyűlést a tájékoztató tudomásul vételére.

Eger, 2024. november 11.

**Vágner Ákos sk.**

polgármester

**Szöveges értékelés 2024. I-III. negyedévéről**

A város 2024. évi költségvetését 25.040 millió Ft bevételi és kiadási főösszeggel hagyta jóvá a közgyűlés 2024. februárban. A költségvetési egyensúly biztosításához 3.258 millió Ft előző évi maradványt vettünk igénybe. A belső forráson kívül 777 millió Ft fejlesztési hitelfelvétel szerepelt az eredeti költségvetésben.

A költségvetési bevételek I-III. negyedévi teljesítése 66.145 millió Ft, ugyanakkor a költségvetési kiadások 61.981 millió Ft teljesítést mutatnak.

***Bevételek***

Az önkormányzati költségvetési szervek bevételei4.082 millió Ft értékben, 87,24%-os arányban teljesültek.

Az önkormányzati feladatok saját bevételei 74,73%-os, 8.364 millió Ft összegű teljesítést mutatnak.

A közhatalmi bevételeknél/adóbevételeknél 88,11%-os, a működési bevételeknél 47,82%-os (a tulajdonosi bevételek 52,46%, a kamatbevételek 45,11%, az egyéb bevételek 11,15%), a felhalmozási bevételeknél 7,04%-os a pénzügyi teljesítés.

Az önkormányzat közhatalmi-, működési-, és felhalmozási saját bevételeinek szeptember 30-i teljesítési szintje alapján megállapítható, hogy az önkormányzatnak éves szinten kimagasló bevétel kieséssel kell számolnia, melynek főbb okai az alábbiak:

* A helyi adóbevételek jelentős része szeptember 30-ig már pénzügyileg teljesült, a 2024.10.01-12.31. közötti időszakra prognosztizált adóbevétel összegével is alul teljesítés várható;
* A telek és egyéb ingatlanértékesítésből tervezett bevétel a költségvetésben 757.millió Ft, ebből 44 millió Ft teljesült szeptember 30-ig;
* A működési bevételeken belül az értékesített tárgyi eszközök és immateriális javak áfabevételének tervezett bevételi összege 206 millió Ft, ebből 6 millió Ft realizálódott szeptember 30-ig. További kiesés várható a kamatbevételek esetében is, ugyanis a tervezett 306 millió Ft-tal szemben 138 millió Ft a jóváírt kamat.

A települési önkormányzatok részére folyósított központi támogatások időarányosan 77,32%-ban kerültek kiutalásra az önkormányzat részére.

A működési és felhalmozási támogatások, átvett pénzeszközök teljesítése 65,67%,   
752 millió Ft. A költségvetésben eredeti előirányzatként tervezett 395 millió Ft felhalmozási célú támogatás új bölcsőde építésére szeptember 30-ig nem teljesült. A felhalmozási célra nyújtott támogatási kölcsönök (munkáltatói kölcsön, fiatalok lakáscélú támogatása, társasházak magánerős felújítása) visszatérülése 64,98%-os, kicsivel az időarányos érték alatt marad.

A finanszírozási bevételek közül a 2023. évi hitel egy részének lehívása még folyamatban van, a 2024. évi hitel felvételéhez a kormányengedélyt még nem kaptuk meg. A hitel lehívása év végéig várhatóan nem fog megtörténni. A hitelfelvétel mindössze 21,53%-ban teljesült, ugyanakkor a maradvány igénybevétele és az államháztartáson belüli megelőlegezés 100%-os. A lekötött bankbetétek visszaváltásának előirányzatosítására még nem került sor, emiatt a finanszírozási bevételek összesített teljesítése 1265,29%-os számított értéket mutat.

Az előző évi költségvetéshez kapcsolódó elvonások és befizetések bevételei 75,84%-ban teljesültek.

***Kiadások***

A költségvetési szervek kiadásai 10.140 millió Ft összegben, 66,26%-os teljesítést mutatnak.

Az intézmények felhalmozási kiadásai előirányzatainak felhasználása az időarányos előirányzathoz képest elmaradást mutat.

Az önkormányzati működési feladatok végrehajtására 3.880 millió Ft-ot fordítottunk, a pénzügyi teljesítés 70,00%.

A vagyoni kiadások 549 millió Ft összegben, 54,18%-osan teljesültek.

Felújításokra 783 millió Ft-ot költöttünk, a teljesülés 65,51%-os.

A nagyberuházások kiadásai 230 millió Ft értékben teljesültek, amely 73,58%-os pénzügyi teljesítést jelent.

Az önkormányzati kis- és középberuházások kiadásaira mindössze 199 millió Ft-ot fizettünk ki (27,36%).

Felhalmozási célú támogatásként 4,4 millió Ft került kifizetésre, mindössze 8,61%-ban.

A dolgozók lakásvásárlását, felújítását 1,8 millió Ft-tal, a társasházi homlokzatfelújítást 15 millió Ft-tal támogattuk.

2024. szeptember végén az önkormányzat 657 millió Ft tartalék előirányzattal rendelkezett.

Fejlesztési célú hitelek törlesztésére 182 millió Ft-ot fizettünk ki.

A 2024. évi megelőlegezett támogatások 100%-ban teljesültek.

A pénzeszközök betétként történt elhelyezése előirányzatként nem került könyvelésre, ezáltal a finanszírozási kiadások pénzügyi teljesítése aránytalanul magas értéket (10713,08%) mutat.

A költségvetési befizetéseket 1.176 millió Ft összegben teljesítettük (77,19%).

Az önkormányzat bevételei (az intézmények nélkül) a lekötött bankbetétek teljesítés adataival korrigálva 92,10%-ban, 62.063 millió Ft összegben folytak be.

Az önkormányzat kiadásai (intézmények nélkül) a pénzeszközök betétként történő elhelyezésének teljesítésével korrigálva 911,33%-ban teljesültek.

**Összességében** 2024. I-III. negyedévében a költségvetési bevételek 4.163 millió Ft-tal haladja meg a kiadások teljesülését. A bevételeknek a lekötött bankbetétek előirányzata korrekciójának figyelembevételével számított teljesülése 91,79%-os, a kiadások korrigálása utáni pénzügyi teljesítés 86%-os.